REGOLAMENT TAL-KUMMISSJONI (KE) Nru 1309/2008
tad-19 ta’ Diċembru 2008
li jiffissa l-prezzijiet ta’ rtirar u bejgħ tal-Komunità għall-prodotti tas-sajd elenkati fl-Anness I tar-Regolament tal-Kunsill (KE) Nru 104/2000 għas-sena tas-sajd 2009
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 104/2000 tas-17 ta’ Diċembru 1999 dwar l-organizzazzjoni komuni tas-swieq fil-prodotti tas-sajd u l-akkwakultura (1), u b’mod partikolari l-Artikolu 20(3) u l-Artikolu (22) tiegħu,
Billi:
(1)
Ir-Regolament (KE) Nru 104/2000 jipprovdi li l-prezzijiet ta’ rtirar u bejgħ fil-Komunità ta’ kull prodott elenkat fl-Anness I tiegħu għandhom ikunu ffissati skont il-freskezza, id-daqs jew il-piż u l-preżentazzjoni tal-prodott bl-applikazzjoni tal-fattur ta’ konverżjoni għall-kategorija tal-prodott ikkonċernat sa ammont ta’ mhux aktar minn 90% tal-prezz ta’ gwida rilevanti.
(2)
Il-prezzijiet ta’ rtirar jistgħu jkunu mmultiplikati b’fatturi ta’ aġġustament f’postijiet tal-ħatt li huma mbiegħda ħafna miċ-ċentri ewlenin tal-konsum fil-Komunità. Il-prezzijiet ta' gwida għas-sena ta' sajd 2009 kienu ffissati għall-prodotti kollha kkonċernati bir-Regolament tal-Kunsill (KE) Nru 1299/2008 (2).
(3)
Il-miżuri li hemm provvediment dwarhom f'dan ir-Regolament huma konformi mal-opinjoni tal-Kumitat ta' Ġestjoni għall-Prodotti tas-Sajd.
ADOTTAT DAN IR-REGOLAMENT:
L-Artikolu 1
Il-fatturi ta’ konverżjoni użati biex ikunu kkalkulati l-prezzijiet ta’ rtirar u bejgħ tal-Komunità, kif imsemmi fl-Artikoli 20 u 22 tar-Regolament (KE) Nru 104/2000, għas-sena tas-sajd 2009 għall-prodotti tas-sajd elenkati fl-Anness I ta’ dak ir-Regolament, huma stipulati fl-Anness I ta’ dan ir-Regolament.
L-Artikolu 2
Il-prezzijiet Komunitarji ta’ rtirar u bejgħ applikabbli għas-sena tas-sajd 2009 u l-prodotti li huma relatati magħhom huma mniżżla fl-Anness II.
L-Artikolu 3
Il-prezzijiet ta’ rtirar applikabbli għas-sena ta’ sajd 2009 f’postijiet tal-ħatt li huma mbiegħda ħafna miċ-ċentri ewlenin ta’ konsum fil-Komunità u l-prodotti relatati magħhom huma mniżżla fl-Anness III.
L-Artikolu 4
Dan ir-Regolament għandu jidħol fis-seħħ l-għada tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu jibda japplika mill-1 ta' Jannar 2009.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 19 ta’ Diċembru 2008.